PLANINSKO DRUŠTVO CELJE MATICA                                                     CELJE, 15.11.2005

ODSEK ZA POHODNIŠTVO, STANETOVA 20,  SI-3000 CELJE

TEL.: 03 492 4851, 03 492 4850

N A  Š E N T V I Š K O  P L A N O T O

Č R V O V  V R H, 974 M,

V NEDELJO, 27. NOVEMBRA 2005

KO JO JE BAČA ODSEKALA OD SPODNJEBOHINJSKIH GORA

IN IDRIJCA ODLOMILA OD BANJŠIC, TRNOVSKEGA GOZDA TER ŠEBRELJSKE PLANOTE,

JE MED REKAMA NASTALA SVOJSKA PREDALPSKA DEŽELICA, ŠENTVIŠKA PLANOTA.

ZA DVANAJST VASI

JE BILO PROSTORA NA NJEJ PA ŠE ZA ŠTEVILNE ZASELKE IN OSAMLJENE DOMAČIJE.

ZGODOVINSKO SREDIŠČE PLANOTE JE STAROSVETNA ŠENTVIŠKA GORA.

KOT SEDEŽ PRAŽUPNIJE JO OMENJA ŽE PAPEŽ CELESTIN III. V LISTINI IZ 1192.

PO TEJ ZANIMIVI PLANOTI VAS VABIMO NA PLANINSKI IZLET,

KI KAJPADA NE IZPUŠČA VZPONA NA ČRVOV VRH, NAJVIŠJO VZPETINO NA NJEJ,

ODKODER SE GORE OD KRNA DO ČRNE PRSTI BLESTE DOBESEDNO PRED NAŠIMI OČMI.

S POSTAJALIŠČA NA GLAZIJI, PRED PARKIRNO STAVBO NA LJUBLJANSKI CESTI,

SE ODPELJEMO Z NAROČENIM AVTOBUSOM OB PETIH, 5.00.

KAŽIPOT PRI AVTOBUSNEM POSTAJALIŠČU V ZASELKU LAZE, 250 M,

OB KELTIKI V TESNI DOLINI IDRIJCE NEKJE NA ZAČETKU RAZVLEČENEGA STOPNIKA,
NAS NAPOTI NA PLANOTO PO STRMI STEZI, KI PA SE KMALU UNESE.

SPOTOMA NAS S ŠEBRELJSKEGA BREGA IDRIJCE POZDRAVLJAJO DIVJE BABE.

ŽE PO URICI HODA SE RAZGLEDUJEMO V POLICAH, 550 M,

KAMOR JE POLEG STEZE PRED NEKAJ DESETLETJI VODIL LE ŠE KOLOVOZ.

VSEENO SO SOFFUMBERŽANI ŽE LETA 1275 IMELI TU SVOJO POSEST,

POLIČANI PA SO NA ROBU SEZIDALI POZNOGOTSKO CERKEV MARIJINEGA ROJSTVA.

LEPE IN DOBRO OHRANJENE POSLIKAVE JE DODAL JERNEJ IZ LOKE LETA 1540.

OZNAČENA IN Z NEKAJ JEKLENICANI VAROVANA STEZA

NAS IZ POLIC V POLDRUGI URI PRIPELJE ČEZ DABER NA ŠENTVIŠKO GORO, 648 M.

BAROČNO POSLIKAVO ANDREJA IZ LOKE JE LETA 1941 DOPOLNJEVAL TONE KRALJ
IN MED MUČITELJI SVETEGA VIDA UPODOBIL TUDI BENITA MUSSOLINIJA!

PO NADALJNJI POLDRUGI URI HOJE MIMO SAMOTNIH DOMAČIJ V GORSKEM VRHU
SE S PLANOTE POVZPNEMO DO ODDAJNIKA NA RAZGLEDNEM ČRVOVEM VRHU, 974 M.

VRAČAMO SE MIMO OBNOVLJENE LAHARNARJEVE DOMAČIJE V JEROVICI, 820 M.

ČEZ GRIČ PRIDEMO PO URI IN POL TER PRIJETNI DOLINICI NA PEČINE, 616 M.

PO ODDIHU NA PEČINAH POSTOJIMO NA KRIŽIŠČU NAD ŽLEBMI,

PREDEN ZAVIJE STEZA V SOTESKO POTOKA KOSTANJEVEC.

PELJE MIMO VHODA V KRAŠKO JAMO KRASNICO,

KI SO JO RAZISKOVALI ŽE ČLANI PLANINSKEGA KLUBA KRPELJ V LETU 1924.

OB JEKLENICI SE IZMOTAMO IZ NEVARNIH STRMIN

IN PRISPEMO H GROBU PISATELJA CIRILA KOSMAČA, 1910-1980, V ROČAH, 357 M,

TER PO POSLEDNJI POLDRUGI URI NA SLAP OB IDRIJCI, 190 M.

KJER PO SEDMIH URAH SKLENEMO SVOJ IZLET ČEZ ŠENTVIŠKO PLANOTO.

DOBRA CESTA VODI S SLAPA TAKO NA PEČINE KOT NA ŠENTVIŠKO GORO

IN OB POMOČI NAŠEGA VOZNIKA

SI LAHKO ZA POLTRETJO URO ALI CELO ŠTIRI URE SKRAJŠAMO POT NA ČRVOV VRH.

ČE NAM BOSTA GROZILA MRAK IN SPOLZKA POT,

BOMO IZLET PRAV VSI RAJŠI SKLENILI ŽE V GOSTIŠČU NA PEČINAH

IN POT SKOZI SOTESKO KOSTANJEVEC PRIHRANILI ZA DRUGI BART.

KLJUB TEMU IMEJMO PRI SEBI SVETILKO IN BODIMO DOBRO OBUTI.

PRIJAVIMO SE V DRUŠTVENI PISARNI NA STANETOVI 20,

KJER ZA NAROČENI PREVOZ VPLAČAMO 3500 TOLARJEV.

PA PRIJETEN IZLET V DEŽELO TOLMINSKIH PUNTARJEV!

IZLET PREDLAGAL TONE PRIMOŽIČ

